Protea in die Boland | Netwerk24
Protea in die Boland
Deur Jp Myburg 04 November 2019 06:01
Jadian Buys is vandeesweek se Let’s Play-finalis.
Die 17-jarige Jadian Buys is Dinsdag 15 Oktober aangewys as die Boland-skolekrieketspeler van die jaar en is ’n finalis in Standard se Let’s Play-kompetisie.
Jadian is ’n leerder aan Breedevallei Vaardigheidskool in Rawsonville en het reeds van jongs af ’n liefde en passie vir sport begin wys.
“Ek het aanvanklik baie van rugby gehou en regtig gedink dit is waarheen ek op pad is – ’n loopbaan daarin – maar my pad was toe anders uitgelê. Ek fokus nou op krieket,” vertel hy trots.
Jadian sê hy het sy liefde vir sport by sy pa gekry.
“My pa het rugby gespeel en ook rugby en krieket afgerig.”
Die jong krieketster is vanjaar in die Boland-krieketspan opgeneem en het ook in die Cravenweek in Potchefstroom gespeel, waar hy wonderlik presteer het. Hy is later as lid van die Suid-Afrikaanse junior krieketspan (Proteas) aangewys en sal in ’n toernooi speel wat einde November in die Vrystaat begin.
“Ek wil graag my twee afrigters, mnr. Gallie en mnr. Ayford, bedank – hulle ondersteun my geweldig,” sê Jadian.
Sy ouers, suster en twee broers ondersteun hom ook in alles wat hy aanpak.
“Om vir die Proteaspan gekies te word en in die Boland-span opgeneem te word, is ’n groot eer vir my. Ek is baie dankbaar vir die geleenthede wat na my kant toe kom,” sê hy nederig.
Jadian sê sy prestasie as krieketspeler van die jaar, tesame met die prys as beste kolwer van die jaar, het hom verstom.
Hy sê voorts dat dit nog nie die einde is nie en dat sy loopbaan nou eers vlamgevat het.
“ ’n Onderwyser het een keer vir my gesê: ‘Dinamiet kom in klein pakkies’. Ons was klein mannetjies by die Boland, en ons het vir niemand teruggestaan nie. So, glo altyd in jouself – dit is my motto in die lewe,” sê hy.